รัฐบาลไทย-ข่าวทำเนียบรัฐบาล-มท.1 ลงพื้นที่อุทุมพรพิสัย เน้นย้ำ คนมหาดไทยทำงานเพื่อพี่น้องประชาชนทุกลมหายใจ กำชับผู้ว่านำทีมข้าราชการช่วยกันคิด ช่วยกันทำ ต่อยอดจากต้นทุนที่มี เพื่อยกระดับคุณภาพชีวิตพี่น้องประช
วันศุกร์ที่ 8 มีนาคม 2567
08/03/2567
มท.1 ลงพื้นที่อุทุมพรพิสัย เน้นย้ํา คนมหาดไทยทํางานเพื่อพี่น้องประชาชนทุกลมหายใจ กําชับผู้ว่านําทีมข้าราชการช่วยกันคิด ช่วยกันทํา ต่อยอดจากต้นทุนที่มี เพื่อยกระดับคุณภาพชีวิตพี่น้องประช
มท.1 ลงพื้นที่อุทุมพรพิสัย เน้นย้ํา คนมหาดไทยทํางานเพื่อพี่น้องประชาชนทุกลมหายใจ กําชับผู้ว่านําทีมข้าราชการช่วยกันคิด ช่วยกันทํา ต่อยอดจากต้นทุนที่มี เพื่อยกระดับคุณภาพชีวิตพี่น้องประชาชนให้มีความสุขอย่างยั่งยืน
วันนี้ (8 มี.ค. 67) เวลา 14.00 น. ที่โรงเรียนกําแพง อําเภออุทุมพรพิสัย จังหวัดศรีสะเกษ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย ลงพื้นที่ตรวจติดตามการขับเคลื่อนนโยบายรัฐบาลและภารกิจสําคัญของกระทรวงมหาดไทยในพื้นที่จังหวัดศรีสะเกษ โดยมี พลตํารวจเอก เพิ่มพูน ชิดชอบ รัฐมนตรีว่าการกระทรวงศึกษาธิการ นายสิริพงศ์ อังคสกุลเกียรติ ผู้ช่วยรัฐมนตรีประจํากระทรวงศึกษาธิการ นางสาวไตรศุลี ไตรสรณกุล เลขานุการรัฐมนตรีว่าการกระทรวงมหาดไทย และโฆษกกระทรวงมหาดไทย นายอาสพลธ์ สรรณ์ไตรภพ สมาชิกสภาผู้แทนราษฎรจังหวัดศรีสะเกษ นายพรพจน์ เพ็ญพาส รองปลัดกระทรวงมหาดไทย รักษาการในตําแหน่งอธิบดีกรมที่ดิน นายพงศ์รัตน์ ภิรมย์รัตน์ อธิบดีกรมโยธาธิการและผังเมือง นายอรรษิษฐ์ สัมพันธรัตน์ อธิบดีกรมการปกครอง นายอนุพงศ์ สุขสมนิตย์ ผู้ว่าราชการจังหวัดศรีสะเกษ รองผู้ว่าราชการจังหวัดศรีสะเกษ หัวหน้าส่วนราชการ กํานัน ผู้ใหญ่บ้าน ผู้บริหารองค์กรปกครองส่วนท้องถิ่น นักเรียน นักศึกษา และประชาชน เข้าร่วมกิจกรรมกว่า 4,000 คน
โอกาสนี้ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย ตรวจเยี่ยมการดําเนินงานมหกรรมตลาดนัดแก้หนี้ และเยี่ยมชมนิทรรศการผลการขับเคลื่อนงานตามภารกิจสําคัญของกระทรวงมหาดไทย อาทิ การพัฒนาผลิตภัณฑ์ OTOP นิทรรศการผ้าไทยใส่ให้สนุก พร้อมทั้งชื่นชมวงโยธวาทิตโรงเรียนกําแพง และพบปะพี่น้องประชาชน
นายอนุทิน กล่าวว่า ภาพของศรีสะเกษในอนาคตอันใกล้ คือ การเป็นเมืองท่องเที่ยวหลักอีกเมืองหนึ่งในประเทศ วันนี้เราต้องคิดถึงการสร้างเอกลักษณ์ หรือการทําเอกลักษณ์ที่มีอยู่แล้วให้โดดเด่นยิ่งขึ้น ให้กลายเป็นภาพจําที่ชัดเจน โดยใช้ประโยชน์จากต้นทุน เพราะที่เรามี "ต้นทุน" นั้นก็หมายถึง ทั้งต้นทุนทางวัฒนธรรม ต้นทุนในแง่ความรู้ความสามารถ และเสน่ห์ของผู้คน ต้นทุนเรื่องสถานที่ท่องเที่ยว ผลิตผลจากเกษตรกรรม และสินค้าจากความคิดสร้างสรรค์ต่าง ๆ ทั้งที่มีอยู่แล้ว และที่เราจะต่อยอดต่อไป โดยท่านผู้ว่าราชการจังหวัดศรีสะเกษจะต้องนําทีมข้าราชการและบุคลากรในสังกัดทุกท่าน ร่วมกันคิด ร่วมกันทํา ทําอย่างไรจะต่อยอดให้ต้นทุนนั้นนําไปสู่ดอกผลที่งอกงาม เพิ่มคุณค่า เพิ่มรายได้ และสร้างคุณภาพชีวิตที่ดีขึ้นให้กับชาวศรีสะเกษ
นายอนุทินฯ กล่าวอีกว่า รัฐบาลนี้ หายใจเข้า หายใจออก ก็เป็น "การทํางาน" ทั้งเรื่องเศรษฐกิจและสังคม เราทําให้สังคมมีความน่าอยู่ มีความสงบ ไม่มีอาชญากรรม ทุกวันนี้เราจับยาเสพติดครั้งละมากกว่า 10 ล้านเม็ด ซึ่งเรื่องการแก้ปัญหายาเสพติดเป็นเรื่องสําคัญ พี่น้องประชาชนต้องช่วยกันบอกลูกหลานว่าอย่าเข้าไปยุ่งเกี่ยวกับยาเสพติด ช่วยกันปลูกฝังให้เด็กและเยาวชนได้รู้โทษของยาเสพติด ห่างไกลยาเสพติด โดยมุ่งส่งเสริมการทํากิจกรรม ฝึกให้เขากล้าแสดงออก เฉกเช่นนักเรียนวงโยธวาทิต วงมโหรี ของโรงเรียนกําแพงแห่งนี้ ซึ่งกิจกรรมถือเป็นการฝึกวินัย มีผู้นํา มีผู้ตาม ทํางานเป็นทีม เพื่อเป็นพื้นฐานหนุนเสริมการเป็นพลเมืองผู้พัฒนาบ้านเมืองให้มีความเจริญรุ่งเรือง
"ศรีสะเกษมีโอกาสเจริญเติบโตทางเศรษฐกิจ ทั้งสินค้าพื้นเมือง จากตัวเลขที่เติบโตขึ้นเรื่อย ๆ ภายหลังสถานการณ์โควิด-19 ทั้งมิติการท่องเที่ยว มิติเศรษฐกิจ การค้ามีเพิ่มขึ้น ศรีสะเกษจะไม่ใช่เมืองที่คนผ่านมาแล้วผ่านไป ต้องเป็นเมืองที่คนชื่นชมความงดงามของศรีสะเกษ ต้องแวะท่องเที่ยว ขณะนี้ทุกหน่วยงานกําลังดําเนินการเพื่อให้มีการเปิดจุดผ่อนปรนเพื่อการท่องเที่ยวบริเวณปราสาทเขาพระวิหาร เพื่อให้เกิดโอกาสในการสร้างรายได้ และช่วงเย็นวันนี้ ตนจะไปเป็นประธานเปิดงานเทศกาลดอกลําดวนบาน สืบสานประเพณีสี่เผ่าไทศรีสะเกษ ซึ่งเป็นความงดงามของประเพณีชาวศรีสะเกษ" นายอนุทินฯ กล่าวเพิ่มเติม
นายอนุทินฯ ยังได้กล่าวถึงการสนับสนุนบทบาทของกลไกการทํางานกระทรวงมหาดไทยในระดับพื้นที่ ซึ่งตนได้หารือกับอธิบดีกรมการปกครอง ในการยกระดับการดูแลทั้งค่าตอบแทน สวัสดิการ เครื่องแบบ การประกาศเชิดชูเกียรติของกํานัน ผู้ใหญ่บ้าน และสมาชิกกองอาสารักษาดินแดน ซึ่งถือเป็นกําลังที่สําคัญในการขับเคลื่อนงานบําบัดทุกข์ บํารุงสุข ให้กับประชาชนในพื้นที่